《满江红 江行即日》
清代·许诵珠

千片征帆，风送处、惊涛飞雪。空明里、金焦如画，竞夸奇绝。

一带红墙禅喜地，双扉白板神仙窟。是何人、长笛倚危楼，声呜咽。

繁华梦，莺花孽。英雄恨，蛟龙血。话六朝遗事，雨零烟灭。

历历山光相掩映，滔滔浪影无休歇。待夜深、蓬背举杯邀，江心月。

作者简介：许诵珠，字宝娟，自号悟空道人，海宁人。江苏督粮道梿季女，举人归安朱镜仁室。